Depressie - tekens om voor uit te kyk - Fontainebleau Gemeenskapskerk
Geskryf deur Jean Pelser
Jy mag dalk iemand ken wat met depressie sukkel óf jy mag dalk van hierdie simptome in jouself herken.
Depressie mag dalk nie altyd op die oog af herken word as sulks nie. Hier is 'n paar depressie-tekens om dop te hou asook 'n paar 'omgee vrae' wat jy iemand kan vra wie jy vermoed met depressie worstel.
Anhedonia: Die onvermoë om plesier te tap uit ervaringe wat voorheen genot verskaf het.
Vraag: Watter aktiwiteite het jou altyd gelukkig gemaak? Geniet jy dit steeds om X te doen? Ervaar jy X as lewe-gewend
Apatie: Die apatiese komponent van depressie manifesteer dikwels as 'n 'don't care' gevoel. (Gee nie meer om nie).
Vraag: Is daar iets waaroor jy altyd baie omgegee het wat net nie meer vir jou saak maak nie? Voel jy asof die wind uit jou seile is en asof jy net nie meer die nodige motivering het om dinge aan te pak nie?
Angs: Angs gaan dikwels gepaard met depressie.
Vraag: Vind jy dat jy nou, makliker as gewoonlik, geirriteerd raak? Vind jy dat jy sonder ophou bekommerd is? Voel jy heeltemal oorweldig met tye?
Isolasie: Baie mense wat met depressie worstel neig om hulself te isoleer.
Vraag: Vind jy dat jy die afgelope tyd 'n afkeer het om tyd met mense te spandeer? Voel jy of jy eerder mense wil vermy? Hou jy jouself meer eenkant as gewoonlik? Vind jy dat jy nie op boodskappe wil terugantwoord of jou foon wil antwoord nie?
Om 'af' te voel vir langer as twee weke: Om vir twee, of meer, weke of meer 'af' te voel is kenmerkend van depressie.
Vraag: Hoe lank al voel jy af? Is dit al vir langer as twee weke?
Pessimisme: Depressie kan ook herken word in pessimistiese aanmerkings oor die toekoms.
Vraag: Hoe voel jy oor jou toekoms? Voel jy pessimisties oor jou toekoms?
Skuldgevoelens en minderwaardigheid: Depressie laat mens soms sonder rede skuldig of minderwaardig voel.
Vraag: Voel jy gereeld skuldig sonder rede? Kraak jy jouself soms af in dinge wat jy oor jouself dink of sê?
Moeite: Depressiegevoelens kan gewone aktiwiteite en pligte soos ekstra moeite laat voel.
Vraag: Voel dit asof alles ekstra moeite vra? Voel dinge wat jy gewoonlik sonder moeite kon doen nou met groot moeite moet aanpak?
Slaap: Depressie affekteer slaap negatief.
Vraag: Vind jy dat jy meer, of minder, as gewoonlik slaap?
Eetlus: Depressie beïnvloed eetlus.
Vraag: Vind jy dat jou eetlus verander het die afgelope tyd? Vind jy dat jy meer of minder eet deesdae?
Huil: Depressiewe simptome kan mens laat hartseer voel en huilerig laat voel.
Vraag: Vind jy dat jy meer as gewoonlik huil?
Woede: 'n Argaïse verstaan uit 'Psigo-analise' is dat depressie woede is wat ingekeer is.
Daar is studie was bewys dat mense wat depressief voel meer woede teenoor hulle naby familie, gade of kinders, betoon as mense wat nie depressief voel nie.
Vraag: Voel jy kwaad die afgelope tyd? Het jy 'n woede uitbarsting tenoor iemand gehad?
Moegheid: Een van die meer algemene simptome van depressie is moegheid.
Vraag: Voel jy moeg, getap, pootuit deesdae (meer as gewoonlik)?
Top: Om oor iets te 'top' is om daaraan te herkou (oor-en-oor dieselfde ding te dink). Om oor iets te 'top' kan depressie aktiveer en in stand hou.
Vraag: Vind jy dat dieselfde gedagtes oor-en-oor in jou kop afspeel soos 'n rolprent?
Hierdie is van die tekens om voor uit te kyk om jou te help om depressie in andere of in jouself te kan herken.
As jy enige van hierdie simptome in jouself of in andere raaksien is dit belangrik om nie 'n diagnose te probeer maak nie, maar om uit te reik en iemand te bemoedig om hieroor (ervaring van depressie) met iemand te praat.
Dit is baie belangrik dat ons gepsprekke rondom geestesgesondheid, en veral depressie, moet begin 'normaliseer'. Depressie is nie 'n swakheid nie, maar 'n aftakelende siekte.